ભાવનગર રાજ્ય જે સુધારા દાખલ કરવામાં આગેવાની લેતું રહ્યું છે તેણે બી.એ. સુધીના ઉચ્ચ શિક્ષણ માટે એક કોલેજ ઈ.સ. ૧૮૮૫થી શરૂ કરી છે. સામાન્ય પ્રજામાં કેળવણીનું પ્રમાણ ઘણી ઝડપથી વધતું જાય છે. હાલ (એટલે કે સને ૧૮૮૬માં) કાઠીયાવાડમાં કુલ ૭૪૨ ગુજરાતી નિશાળો, ૧૭ અંગ્રેજી-ગુજરાતી નિશાળો અને ૫ હાઈસ્કૂલો છે. પા સદી પહેલા જ્યાં ફક્ત બે અંગ્રેજી અને ૪૫ ગુજરાતી નિશાળો હતી તેની સરખામણીમાં આ ફેરફાર ખરેખર આશ્ચર્યજનક લાગે છે.